section_heading: Bitka
paragraph_text: Lastovci su mletačku flotu dočekali negostoljubivo, iza obrambenih zidina svoga naselja, davši time do znanja Mlečanima da će pružiti otpor. Potonji su zatim opkolili naselje, te nakon poziva na predaju, koji nije imao odziva, napali njegova ulazna vrata, kao i kule koje su se nalazile na strminama prema unutrašnjosti otoka. Uspjeli su osvojiti kulu u kojoj su stanovnici imali cisterne sa zalihama pitke vode, što je značilo veliki gubitak za branitelje. Ubrzo su preživjeli Lastovci bili prisiljeni položiti oružje i kleknuti pred duždom, koji je odlučio poštedjeti im život. Naredio je, međutim, da se bedemi Lastova razvale, kako stanovnici ubuduće više ne bi bili u mogućnosti pružati otpor. Samo naselje je istodobno spaljeno, a preostali žitelji su poslije toga izgradili novo, i to na drugoj lokaciji na otoku.